ડીટીસીનો અમલ ભલે અધ્ધરતાલ રહ્યો પણ એની કેટલીક ભલામણ સરકારે જરૂર લાગુ પાડી દીધી છે. એક્સાઇઝ ડ્યુટીમાં વધારો, સર્વિસ ટૅક્સમાં વધારો, સર્વિસ ટૅક્સમાં નેગેટિવ લિસ્ટ આનાં ઉદાહરણ છે. સર્વિસ ટૅક્સનો આરંભ ૮ કે ૧૦ સર્વિસોને કરપાત્ર બનાવવાથી થયો હતો. હવે સરકારે નિયત કરેલી ૧૭ સર્વિસો સિવાયની તમામ પ્રકારની સર્વિસો ૧૨.૩૬ ટકાના દરે કરપાત્ર બનશે. સરકારના આ એકમાત્ર પગલાથી તમારા-મારા-આપણા પર વર્ષે ૨૯,૦૦૦ કરોડ રૂપિયાનો બોજો પડશે. ચાલુ વર્ષે ૯૫,૦૦૦ કરોડ રૂપિયાની સામે સરકાર આગામી વર્ષે સર્વિસ ટૅક્સ મારફત ૧.૨૪ લાખ કરોડ રૂપિયા ઊભા કરવા ધારે છે. એક્સાઇઝનો બે ટકાનો સાર્વત્રિક વધારો પણ સૌકોઈનાં ખિસ્સાંને ખાલી કરવાનો છે. પોતાની તિજોરી ભરવા ડીટીસીનો સિલેક્ટિવ યુઝ કરનારી સરકાર આમઆદમીને રાહત આપવાને મામલે બધું ભૂલી ગઈ છે. વ્યક્તિગત વેરાની મુક્તિમર્યાદા વર્ષે ૧.૮૦ લાખ રૂપિયા હતી એ વધારીને બે લાખ રૂપિયા કરવામાં આવી એનાથી બે લાખ રૂપિયા સુધીની આવકવાળાને મહિને માંડ પોણાબસો રૂપિયાનો ફાયદો થશે. ફુગાવો બે આંકડાનો છે અને એક્સાઇઝ અને સર્વિસ ટૅક્સનું ભારણ જે રીતે વધ્યું છે એ જોતાં આ પોણાબસો રૂપિયાની રાહત સામે ચારસો સેરવી લેવાનો તખ્તો પ્રણવબાબુએ ગોઠવ્યો છે.